ДжэгугъуитIми зыкъом зэхагъэкIыф
ФутболымкIэ XXI дунейпсо чемпионатым хэт языныкъуэ командэхэм япэ джэгугъуитIыр яхурикъуащ зыхэт гупым ехъулIэныгъэкIэ къыхэкIын папщIэ. Ар псом япэу къехъулIащ Урысей Федерацэм и гуп къыхэхам. КъыкIэлъыкIуэ махуэхэм ди щIалэхэм яужь къиуващ Уругвайр, Франджыр, Хорватиер.
Урысей Федерацэр зыхэт «А» гупым апхуэдэу тыншу икIи псынщIэу Iуэхур щызэхэкIыну хуэгъэфэщэгъуейт. АрщхьэкIэ ди щIалэхэм, дазэрыщымыгугъауэ, хуабжьу лъэщу ирагъэжьащ икIи Сауд Хьэрыпымрэ Мысырымрэ я футболист нэхъыфIхэр зэрыхагъэщIам и фIыгъэкIэ, зэи къэмыхъуауэ, ахэр зыхэт гупым къыхэкIыфащ.
Футболист лъэрызехьэ дыдэ зыбжанэ зыхэт Уругвайми ар къызэрехъулIэнур нэрылъагъут. АрщхьэкIэ, дыдейхэм хуэдэу, бжыгъэшхуэкIэ ар я хьэрхуэрэгъухэм текIуэфакъым. Ауэ джэгугъуэ къэс щыдигъэкIа топ зырызри абы хурикъуащ и пэщIэдзэ къалэныр игъэзэщIэн папщIэ. Иужьрей зэIущIэм къыщыхэжаныкIащ Суарес Луис.
«В» гупми наIуэ щыхъуа хуэдэщ адэкIэ кIуэтэнухэр. Фигу къэдгъэкIыжынщи, ахэращ Урысей Федерацэмрэ Уругваймрэ финалым и 1/8-нэ Iыхьэм хьэрхуэрэгъу къащыхуэхъунур. ПэщIэдзэ зэIущIэм зэрытемыгъэкIуауэ щызэбгъэдэкIыжа португалхэмрэ испанхэмрэ къыкIэлъыкIуэ джэгугъуэм ефIэкIащ Мароккэмрэ Иранымрэ къикIахэм. Абыхэм топ зырызыр яхурикъуащ я хьэрхуэрэгъухэр хагъэщIэн папщIэ. Португалием и командэ къыхэхам и капитан Роналду Криштиан аргуэру къыхэжаныкIащ икIи, топиплI дигъэкIауэ, гъуащхьауэхэм я зэпеуэм щыпашэщ.
Сыт щыгъуи Роналду и хьэрхуэрэгъу лъэщ Месси Лионель и Iуэхухэр куэдкIэ нэхъ хэплъэгъуэщ. ФутболымкIэ XXI дунейпсо чемпионатым ар зэкIэ къызэрыщыхэмыжаныкIыфам и щIыIужкIэ, зи пашэ Аргентинэри зэхьэзэхуэм пасэу къыхэкIыну шынагъуэшхуэ щыIэщ. Вэсэпшыхь ар Хорватием бжыгъэшхуэкIэ, 0:3-уэ, къыхигъэщIащ икIи зыхэт гупым къы-
хэкIыныр зэлъытар иджы езым и закъуэкъым, пэщIэдзэ зэIущIэми Исландием зэрыщыпэмылъэщар къэплъытэмэ. Очкоих къэзыхьа хорватхэр финалым и 1/8-нэ Iыхьэм кIуащ.
«С» гупым бжьыпэр щиубыдри, адэкIэ кIуэтащ Франджыр. ЕтIуанэ джэгугъуэми абы текIуэныгъэр (иджы Перум) къыхуихьащ гъуащхьауэ щIалэщIэ Мбаппе. КIэух зэIущIэм зы очко закъуэ къыщихьыжмэ, финалым и 1/8-нэ Iыхьэм кIуэфынущ Даниер. Абырэ Австралиемрэ зэрытемыгъэкIуауэ, 1:1-уэ, вэсэмахуэ зэбгъэдэкIыжащ.
Урысей Федерацэм и командэ къыхэхар зыхэт гупым адэкIэ кIуэтэнухэмрэ я унэ кIуэжынухэмрэ щызэхэкIа пэтми, зэкIэ наIуэкъым япэ увыпIэр зыIэрыхьэнур. Ар щызэхэкIынур дызыхуэкIуэ блыщхьэращ. Абы и пщыхьэщхьэм дыдейхэмрэ Уругваймрэ ягъэбелджылынущ бжьыпэр зыубыдынур. АрщхьэкIэ а Iуэхугъуэм мыхьэнэшхуэ иIэну къыщIэкIынукъым, сыту жыпIэмэ, хьэрхуэрэгъу къахуэхъуфыну Испаниемрэ Португалиемрэ узыхэдэн яхэткъым — япэр дуней псоми Европэми зэрыщытекIуэрэ куэд щIакъым, етIуанэр ди континентым и иджырей чемпионщ.
Жыласэ Заурбэч.
Сурэтым:дуней псом и футболист нэхъыфI
Месси Лионель и Iуэхухэр Урысейм щыщIагъуэкъым.
